En ældre dame fik sig noget af en forskrækkelse, da hun kørte forbi Dronninglund Kro, hvor et slagsmål var i gang. En stærkt beruset mand slog pludselig løs på hendes bil.

Onsdag bliver en dag en 61-årig kvinde aldrig vil glemme. Klokken lidt i 22 kørte hun gennem Dronninglund, hvor hun passerer byens kro. Her er et slagsmål i gang, som kvinden prøver at køre udenom. Det ophidser åbenbart en af de fulde slagsbrødre, som overfører sin vrede til kvindens personbil. Med et knytnæveslag giver en 27-årig mand bilen en ordentlig bule og den ældre kvinde en stor forskrækkelse. Politiet var hurtigt fremme på stedet, hvor de anholdte den berusede og voldelige mand. - Han har overnattet i dentension, hvor han har sovet rusen ud. Når han vågner, vil han blive præsenteret for en sigtelse for hærværk, siger vagtchef Peter Redder fra Nordjyllands Politi.